ПРОЕКТ!
Резолюция № 10
ЗА УСТОЙЧИВО РАЗВИТИЕ НА СИСТЕМАТА
НА СРЕДНОТО ОБРАЗОВАНИЕ

Шестият конгрес на Синдиката на българските учители 
като констатира: 
През отчетния период Синдикатът на българските учители затвърди позициите си на най-голямото и авторитетно професионално обединение на българските учители в страната.
През отчетния период Системата на средното образование претърпя съществено развитие в много свои аспекти, което се характеризира със своята устойчивост.
Синдикатът на българските учители има съществена роля за постигането на съвременните характеристики на системата на средното образование у нас и се утвърди като един от основните партньори на управляващите при планирането, организирането и осъществяването на промените, нововъведенията и реформите в системата, при отстояването на демократичните ценности. 
СБУ разполага с добре подготвени и мотивирани кадри, способни активно да влияят върху развитието на българското образование и в по-общ план - върху развитието на гражданското общество у нас. 
като взе предвид:
Устойчивото развитие, утвърждаващо като най-значими екологичните, социалните и икономическите аспекти на развитието, стават приоритетни при задълбочаващата се социална и икономическа криза.
Основният проблем е не как да бъдат избегнати или предотвратени противоречията и кризите, които неминуемо съпътстват развитието, а как по-лесно те да бъдат преодоляни и как негативните последици от тях да бъдат сведени до приемливи и поносими нива.
Образованието има основна роля за социалното поведение на всички граждани и за придобиването от тях на ключовите компетенции, необходими за постигането на устойчиво развитие.
Основната цел на Стратегия „Европа 2020” е да се постигне интелигентна, устойчива и приобщаваща икономика, като образованието и обучението са фактори, които имат голям принос за тази цел.
като изтъква, че:
Основна за системата на средното образование е професията „Учител”. „Директор” не е професия, а длъжност, която се заема за определено време от учители, притежаващи съответстващи за длъжността квалификация, професионален опит и личностни качества.  
Образованието за устойчиво развитие, в контекста на ученето през целия живот, има основно значение за постигане на устойчиво общество и е фактор за устойчивостта на системата на средното образование.
Устойчивостта на системата на средното образование трябва  да се използва като инструмент за повишаване на качеството на всички нива на образованието и обучението.
Трите основни стълба на устойчивото развитие – икономически, социален и екологичен – следва да се разглеждат въз основа на балансиран и интегриран подход.
От съществено значение е да се повиши осведомеността на членовете на СБУ, и по този начин на всички работещи в средното образование, по въпросите на устойчивото развитие и образованието за устойчиво развитие.
счита за наложително: 
Да определи основните принципи и насоки в работата на организациите и структурите на Синдиката, гарантиращи за продължително време / през сдващия 5-годищен мандат / устойчивостта както на собственото развитие на СБУ, така и на системата на средното образование в Република България. 
Отчитайки всичко това, Шестият конгрес на Синдиката на българските учители 

Р Е Ш И:

ИК на СБУ, ОбКС на СБУ, организациите и структурите на СБУ на всички равнища в дейността си да се ръководят от следните принципни положения и да отстояват позицията:
Да се задълбочават партньорските взаимоотношения, гарантиращи демократичното развитие на системата на средното образование в съответствие с общоприетите национално значими ценности.
Да се избягват всички резки и недостатъчно защитени промени, ако те не са научно обосновани и не е гарантиран положителният ефект от тях, ако не са в достатъчна степен съгласувани с приетите наднационални, национални, регионални и местни стратегии и планове за устойчиво развитие.
Задължително да се съгласуват със социалните партньори и подлагат на широко обществено обсъждане всички нормативни и поднормативни актове и документи за системата на средното образование, разработени от управляващите, преди тяхното приемане и публикуване. 
Принципите, ценностите и практиките на устойчивото развитие да бъдат включени по подходящ начин във всички аспекти на образованието и обучението.
Образованието за устойчиво развитие да се въведе на всички нива на формалното образование и обучение, както и на неформалното и самостоятелното учене, в процеса на учене през целия живот.
Образованието за устойчиво развитие да се изгражда основано на ценности за интердисциплинарно обучение, което насърчава системното мислене и преподаване и развива нови знания, умения и нагласи.
Образованието на учителите и обучението им в работна среда да придобие решаваща роля за оформяне на виждането относно образованието за устойчиво развитие и за определяне на конкретните начини за неговото прилагане в училищата, ПОО и институциите за висше образование.
Органите, организациите и структурите на СБУ на всички нива да интегрират в своята политика принципите на устойчивото развитие и да действат в това отношение като примери за подражание.
Да се насърчават научните изследвания по въпросите на устойчивото развитие на системата на средното образование.
Да се поставя акцент върху партньорствата между образователните институции, бизнеса и НПО, като фактор за устойчивото развитие.
Въпросът за информационното осигуряване да се счита за приоритетен - да се популяризират добрите практики, гарантиращи устойчивото развитие на системата и обществото.